”Polițistul se tratează la spitalul pe care-l investighează!” Avocații Georgianei Maxim, fata de 36 de ani moartă în urma unei infecții nosocomiale, au plecat din sediul poliției după ce n-au fost lăsați să pună întrebări expertului care a stabilit cauza decesului

marți, 24 iulie 2018, 6:36

95% dintre cazurile de malpraxis din România sunt clasate de Parchet, susțin avocații Alexandru Ulmeanu și Luminița Vârban.

Cazul Georgianei Maxim, protestează familia, înaintează pe aceeași rută anevoioasă ca sute de alte dosare medicale, din cauza a ceea ce ei numesc ”obstrucționarea adevărului”.

După închiderea dosarelor penale, singura șansă rămân procesele de despăgubiri.

Dar acestea sunt achitate de spitale din bugetul public.

Chiar când expertizele medico-legale pun degetul pe rana spitalelor, ca în cazul Georgianei, lanțul slăbiciunilor din România ajunge să mușamalizeze cazurile.

Polițistul judiciar care anchetează dosarul s-a cunoscut cu medicii și a început, după ce a primit cazul, să se trateze, la spitalul pe care-l investighează.

Și nu e vorba de o urgență, ci de binecunoscuta intervenție în stilul spitalelor noastre, susțin reprezentanții familiei Maxim.

Așa se ajunge, spun avocații, la situații ca drepturile victimelor să nu mai conteze.

Contactate de Libertatea, Parchetul și Spitalul au promis că vor răspunde.

”Medicii trebuie să înțeleagă că pacientul are dreptul să afle adevărul, indiferent care este acela. Numai așa, pacientul poate analiza și lua cea mai bună decizie în ceea ce privește viața lui” Ana Maria Ștefănescu, sora Georgianei

De Mirela Neag, Răzvan Luțac și Cătălin Tolontan

”Putem înțelege că lumea nu e perfectă, că, din o sută de operații, medicul poate greși una sau două. Minciuna însă nu o putem accepta”, spune Ana Maria Ștefănescu, sora mai mare.

Durerea nu a înrăit familia Georgianei, fata de 36 de ani moartă pe 26 ianuarie 2017 în Spitalul Bagdasar-Arseni.

Doar le-a întărit lor hotărârea de a afla faptele și de a stabili responsabilitățile în tribunal, ”singurul care ne poate alina”, își completează fata Viorica Maxim, mama Georgianei.

Bagdasar-Arseni le-a ascuns eroarea chirurgicală și infecțiile nosocomiale

În timpul operației de hernie de disc, medicul Mircea Gorgan secționează, din eroare, măduva coloanei.

Imediat după, pacienta ia două infecții nosocomiale.

”Decesul a fost consecința șocului septic produs prin infecție cu Clostridium Difficile”, așa cum consemnează raportul medico-legal.

Dar nici fetei operate, nici familiei nu li se spune.

”Dacă am fi știu adevărul din prima zi, dacă doctorii ne-ar fi informat că s-a întâmplat o eroare în timpul operației și că de aceea Georgiana nu-și mai simte picioarele, poate că alta ar fi fost decizia familiei. Poate că Georgiana ar fi dorit să se transfere la alt spital, poate că și tratamentul ar fi fost altul!”, spune Ana Maria.

Avocații au plecat din secția de poliție!

Miercuri, 18 iulie 2018, are loc la Secția 16 Poliție audierea doctorului Dana Sârbu, expertul care a întocmit expertiza medico-legală.

Avocații Alexandru Ulmeanu și Luminița Vârban fac un gest mai puțin obișnuit.

Se retrag de la audiere.

Deși concluziile raportului sunt dure la adresa spitalului, avocații familiei victimei părăsesc pur și simplu secția de poliție.

În lumea justiției, în care cooperarea dintre părțile care se înfruntă nu e doar obligatorie prin lege, ci și o normă a colegialității, gestul lor surprinde.

Contactați de Libertatea ca să explice de ce au procedat astfel, avocații familiei Maxim susțin că nu au fost lăsați să pună întrebări medicului care a stabilit concluziile decesului!

Apărătorii au răspuns ziarului în scris.

”În mod regretabil, deși procurorul care supraveghează urmărirea penală ne-a încuviințat audierea expertului, ne-am confruntat cu nerespectarea abuzivă a dispozițiilor legale (art. 81 lit. g) C.p.p. care prevede în mod expres dreptul persoanei vătămate de a adresa întrebări inclusiv expertului de către lucrătorul de cercetare penală delegat să aducă la îndeplinire dispoziția procurorului (un agent de la Secția 15 Poliție)”, susțin Alexandru Ulmeanu și Luminița Vârban.

Familia spune chiar mai multe.

Mama și sora susțin că ”poliția întârzie întotdeauna cercetările și a ajuns să spună avocaților: dar ce aveți cu domnii doctori?!”.

”Polițistul a cerut să fie tratat chiar la Bagdasar-Arseni!”

”Toată lumea știe că aceste cazuri de malpraxis sunt obstrucționate în România!”, afirmă mama fetei care a murit ucisă de infecția cu germene contractat în spital.

”Sute de dosare se târăsc în România pentru că există această protecție a managerilor de spital și a medicilor în fața polițiștilor și chiar a procurorilor. Singurii care pot face dreptate sunt judecătorii, dar acolo cazurile ajung greu la ei” Viorica Maxim, mama Georgianei

Avocații consideră că nevoile umane ale unui sistem prost organizat, care precumpănesc în fața standardelor, sunt cele care ajung să dea cazurile peste cap și să le îndrepte spre mușamalizare.

Oricine are o boală, el, rudele sau prietenii, știe un medic.

Lanțul slăbiciunilor din sănătatea românească. Vechi de când lumea.

Polițistul judiciar care nu i-a lăsat să pună miercuri întrebări s-a tratat la „Bagdasar-Arseni”, după ce a primit cazul și i-a cunoscut pe medicii de aici!

Să te tratezi, la cererea ta, nu pentru o urgență, la spitalul pe care-l anchetezi ”e o situație vădită de incompatibilitate, care obliga la formularea de către agent a unei cereri de abținere”, cred apărătorii familiei.

”Suntem convinși că procurorul de caz va corecta aceste derapaje, cu respectarea efectivă a drepturilor persoanei vătămate”, spun avocații.

Comunicatul integral reprezentanților familiei Maxim la finalul articolului.

Doctorii sunt absolviți, plătesc spitalele publice

Libertatea a contactat Parchetul, care a promis că va da un răspuns cititorilor ziarului cât se poate de repede.

95% din cazurile de malpraxis sunt clasate de procurori, conform estimărilor casei de avocatură Ulmeanu și Vârban

Miza clasărilor din cazurile de malpraxis este încheierea cazului penal.

Dacă familiile își păstrează răbdarea și încrederea și apelează la un proces civil, ele ajung în instanță pentru despăgubiri.

Acestea însă privesc spitalele, care, dacă pierd, achită din fonduri publice, iar medicii sunt absolviți.

”Nu o să-mi găsesc liniștea până când nu va fi cunoscut adevărul”

”Există multe lucruri neadevărate sau nespuse aflate la dosar și asta pentru că spitalul nu a oferit toate documentele medicale ale fetei mele. Le-am spus avocaților să mă cheme ca martor și să mă confrunte cu medici și asistentele. Să-i văd dacă mai au curaj să ascundă adevărul în fața mea, să nu recunoască cele întâmplate în spital”, explică Viorica Maxim.

Mama continuă.

”Am stat 24 de ore din 24 de ore în spital și știu totul. Să nu uite că sunt de profesie asistentă medicală, o asistentă medicală care a tras practic de ei să-și facă datoria față de pacient. M-au făcut și pe mine și pe fata mea nebune pentru că le spuneam că starea fetei mele se înrăutățește și nu luau nicio măsură. Am fost pe punctul să sun la 112 după ajutor, deși ne aflam într-un spital!”.

Contactat și el de ziar, managerul de la „Bagdasar-Arseni”, altul decât cel din momentul morții Georgianei Maxim, a comunicat că va da un răspuns conform procedurilor de comunicare ale spitalului.

”Eu nu mai am viață și nu o să-mi găsesc liniștea până când nu va fi cunoscut adevărul, să-l știe toată lumea, iar cei care au greșit să plătească”, încheie Viorica Maxim.

Lumea nu e perfectă.

Iar o mamă îndurerată nici măcar atât.

JURNALUL FOTO ȚINUT DE GEORGIANA MAXIM ÎN SPITAL:

Capitolele anterioare ale investigației:

Infecțiile continuă la Spitalul Bagdasar-Arseni! O tânără de 36 de ani moare infectată cu două bacterii după o operație de hernie cervicală

Lumea imaginară din capul Georgianei Maxim. Spitalul Bagdasar-Arseni recunoaște infecții cu două bacterii nosocomiale, în timp ce DSP comunică mai multe tipuri de bacterii intraspitalicești la același spital!

”Precum în ATI, așa și pe pământ”

Omorâtă de infecții și mințită!